Jean Vanier

Jézushoz megyek

mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http:))www.ppek.hu internetes címet.

Impresszum

Jean Vanier

Jézushoz megyek

Egyházi jóváhagyással

A mű eredeti címe: Jean Vanier, Je marche avec Jésus

Fordította: Kovács Péter

Címlapkép: Kopp Judit faragványa

____________________

A könyv elektronikus változata

Ez a publikáció az azonos című könyv elektronikus változata. A könyv 1986-ban jelent meg az Opus Mystici Corporis kiadásában. Az elektronikus változat Valentiny Géza prelátus úr, az Opus Mystici Corporis vezetője, engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzői jog az Opus Mystici Corporisé.

____________________

Tartalomjegyzék

Impresszum

Tartalomjegyzék

Mottó

Bevezetés

Jézus Isten családjába vezet engem

Jézus megtanít élni

Jézus, miért jöttél el ebbe a világba?

Jézus közli velem életének alaptörvényét: a boldogságokat

Jézus megmagyarázza nekem a keletkezését és történetét (Ter 1)

Mottó

TALÁLKOZOM JÉZUSSAL

Így szól hozzám:

„SZERETLEK”

* * * *

Isten irántunk való szeretetének

története a Biblián keresztül.

Bevezetés

Testvérem,

ez a könyv Jézusról és üzenetéről beszél neked,

elsősorban azért, hogy segítsen neked találkozni

Jézussal.

Ha kedved van,

tölts el hosszabb időt azzal, hogy elnézegetsz

egy-egy képet, azt, amelyik szívedhez szól és

békével tölt el, vagy időzz el annál a szónál,

amelyik megerősíti szívedet.

Ha nehézségeid vannak,

oszd meg valakivel, aki Jézus barátja;

az sokat segíthet neked,

de elsősorban Jézust kérjed,

Ő majd megvilágosít.

Lassanként majd – idő kell hozzá –

megtudod JÉZUSTÓL, hogy Ő őrködik feletted,

és hogy szeret téged.

Követésre hív, és arra, hogy életedben sok szép

dolgot tehess, és sok gyümölcsöt teremj.

Szüksége van rád a világnak,

szüksége van rád az Egyháznak,

szüksége van rád Jézusnak,

szüksége van szeretetedre, fényedre.

Tudd meg testvérem,

hogy van a szíved rejtekében egy hely,

ahol Jézus él:

nagy titok ez, hogy téged élni hív.

Engedd, hogy JÉZUS éljen benned;

menj Vele!

1. Úgy érzem, egyedül vagyok,

nem értenek meg, elutasítanak,

szomorú vagyok, magamba zárkóztam,

harag van a szívemben, megundorodtam

az élettől és önmagámtól.

2. Egy napon találkoztam JÉZUSSAL.

Rám tekint,

rám mosolyog,

megérint.

Látom, hogy szeret, nehézségeimmel együtt,

olyannak, amilyen vagyok.

A szívem zakatol,

új élet forrása fakad fel bennem.

JÉZUS elveszi szívemből

a szomorúságot, a haragot, az idegességet.

Egy kicsi fény kezd világítani bennem,

szívem örvendezve ünnepel.

3. Igen, JÉZUS!

Érezlek, látlak Téged,

a Barátom vagy,

szeretsz és megértesz engem,

bízol bennem,

és én szeretlek Téged,

Veled újra kezdek élni,

újjászületik a szívem.

Soha többé nem leszek egyedül.

4. JÉZUS vezet engem,

ő az én Jó Pásztorom,

nevemen szólít, és ezt mondja nekem:

„Ne félj, átvezetlek a nehézségeken,

bízzál bennem,

én mindig veled vagyok.

De szükségem van a te erőfeszítésedre, járj Velem!

5. Egy szép országba vezetlek,

a nyugalom és a béke honába,

ünnepet készítek számodra,

Testemmel és Véremmel táplállak,

a szívemmel táplállak,

új erővel ajándékozlak meg,

Szentlelkemet adom neked.

6. Annyira szeretem minden egyes

bárányomat,

hogy életemet adom mindegyikért.

Azt akarom, hogy valamennyi boldog és

szabad legyen.

Jézus Isten családjába vezet engem

7. JÉZUS megismerteti velem Atyját,

aki az én Atyám is, az Apám,

a MI ATYÁNK.

JÉZUS tehát az én nagy Testvérem,

a Szentlélek által, akit a keresztségben

ad nekem, egyesülök

Vele és Atyjával.

8. JÉZUS Édesanyját, Máriát is

megismerteti velem.

Ő nekem is édesanyám, jó anyám.

Szeretem és bízom benne,

hiszen egészen olyan hozzám, mint

Jézus.

9. JÉZUS befogad az Atya családjába,

a közösségben új testvéreket ad nekem.

Boldog vagyok most, mert Istennek

nagy családjához tartozom, amely

elterjedt az egész földkerekségen,

Ez az Egyház!

10. Isten nagy családjában JÉZUS papokat ad nekünk:

ők Jézusról beszélnek nekünk,

bemutatják a szentmise áldozatot,

ünneplik az Eucharisztiát,

Jézus testét adják nekünk ételül

és Jézus vérét italul.

Jézus nevében megbocsátják bűneinket,

segítenek megélni Jézus örömhírét.

11. JÉZUS MEGTANÍT IMÁDKOZNI

Én nézem őt,

ő néz engem.

Olyan jó együtt lenni. Ezt mondja

nekem:

„Úgy szeretlek, amint az Atya szeret

engem,

maradj meg szeretetemben.”

JÉZUSSAL egészen boldognak és

felszabadultnak érzem magam.

12. JÉZUS így szól hozzám:

Amikor Atyámhoz imádkozol,

ezt mondd:

„Atyám, mi Atyánk, Apánk!

Olyan szép vagy, olyan jó vagy,

olyan nagy vagy!

Bárcsak mindenki megismerne

és azt tenné, ami Neked kedves!

Jöjjön el a Te országod,

legyen meg a Te akaratod.” (vö. Mt 6,9–13)

13. „Apánk, éhes vagyok,

éhezik a világ!

Szükségem van Rád! Szükségünk

van Rád!

A világnak szüksége van Rád!

Jöjj!

„Mindennapi kenyerünket add meg

nekünk ma!”

14. Apám, bocsásd meg vétkeimet,

bocsásd meg vétkeinket,

tisztíts meg minket minden hibánktól

és minden szennytől.

Gyógyíts meg minket!

15. Apánk, védelmezz minket,

szabadíts meg minket a rossztól,

szabadíts meg a Gonosztól.

16. JÉZUS megígéri nekem:

„Mindazt, amit az én nevemben kérsz

az Atyától, megadja neked.

Igen, megadja, bízzál Benne!” (vö. Jn 15,16)

17. JÉZUS szeretettel tekint édesanyjára,

Máriára

és így szól hozzá:

„Üdvözlégy Mária, kegyelemmel

teljes.”

Vele együtt mondom én is:

„Üdvözlégy Mária, kegyelemmel

teljes!”

Jézus megtanít élni

18. JÉZUS szeretettel néz rám, és azt mondja

nekem:

„Gyere velem, kövess engem,

együtt fogunk élni.”

Vele megyek és látom, hogy Ő hogyan él:

Ő a szegények barátja,

olyan jó Ő a kicsinyekhez, a sebzettekhez,

a szerencsétlenekhez.

19. JÉZUS magához hív minden szegényt:

„Gyertek hozzám mindnyájan, akik

elfáradtatok, akik terhek alatt roskadoztok,

én megkönnyítelek titeket.

Tanuljatok tőlem, mert szelíd vagyok

és alázatos szívű.” (vö. Mt 11,28)

20. Jézus kenyeret ad mindenkinek, aki éhezik. (vö. Mk 6,41)

21. JÉZUS mindenütt Atyjáról beszél,

mindig az igazságot hirdeti,

Ő valóban a világ világossága,

nem szereti a hazugságot.

22. JÉZUS megvigasztalja a megtört szívűeket,

szeret közöttük élni. (vö. Lk 7,12)

23. JÉZUS meggyógyítja a nyomorékokat

és a betegeket. (vö. Lk 5,17)

24. JÉZUS magához hívja a kisgyermekeket,

megöleli, megáldja és szereti őket.

Így szól hozzám:

„Ha nem leszel olyan, mint ezek

a kicsinyek,

– elve egyszerűséggel

bizalommal és

szeretettel, –

nem mehetsz be a mennyek

országába.” (vö. Mt 18,2)

25. JÉZUS elmond egy történetet azért,

hogy megmutassa nekünk, milyen jó

az Atya, aki megbocsátja

minden vétkünket:

„Volt egyszer egy apa, akinek két fia volt.

A fiatalabbik elkéri az örökség rá eső

részét és elmegy egy távoli országba,

ott léha életet él, sokat italozik és

elpazarolja minden pénzét.

26. Az ifjú hamarosan mindent eltékozol.

Ekkor nagy éhínség támad az országban.

Az ifjúnak semmije sincs, még ennivalója sem.

Elszegődik kondásnak.

Olyan éhes, hogy szívesen enne a disznók eledeléből.

Ekkor eszébe jut az apja.

27. Elhatározza, hogy visszatér az apjához.

Az apa várja,

mert nagyon szereti a fiát.

Amikor messziről meglátja őt,

szíve nagyot dobban örömében,

elébe szalad, karjába zárja,

hosszan magához öleli.

Az ő kisebbik fia sírva fakad, és így szól:

Apám, vétkeztem ellened és az ég

ellen. Bocsáss meg nekem!

Hosszan átölelve tartják egymást, egészen

boldogok a kiengesztelődésben.

28. Az apa boldog örömében, hogy újra

megtalálta a fiát, nagy ünnepséget

rendez.

Mindenki örül, mert az elveszett fiú

megkerült, és aki halott volt, életre

kelt.

Egyedül bátyja haragos, mert irigy az öccsére. (vö. Lk 15)

Jézus, miért jöttél el ebbe a világba?

29. JÉZUS azt mondja nekem, hogy az Atya

küldte el ebbe a világba, hogy

megmentsen minden embert,

kiengesztelve őket az Atyánál,

és Atya szeretett gyermekeivé tegye őket.

30. Az Atya elküldi JÉZUST,

mert nagyon szeret minden embert a földön.

Azért küldi őt, hogy egy nagyszerű örömhírt hirdessen,

azt, hogy Isten mindannyiunkat úgy szeret,

amilyenek vagyunk.

Többé nem vagyunk egyedül nehézségeinkkel,

szorongásainkkal,

fogyatékosságainkkal.

A halállal nincs mindennek vége.

Arra vagyunk hivatva, hogy

mindörökre együtt éljünk JÉZUSSAL,

és ez az élet már most kezdődik.

31. Az Atya elküldi Jézust,

hogy megszabadítson minden embert

az önzés,

a bűn,

az irigység,

az elnyomás,

az erőszak,

a halál,

a gonoszság börtönéből.

Igen, azért jön, hogy megváltson,

megszabadítson mindannyiunkat!

32. Az Atya elküldi JÉZUST,

hogy Béke és Kiengesztelődés legyen

a viszállyal telt háborús világban,

hogy együttszenvedő szeretet legyen

a szenvedő és nyomorúságos világban.

33. JÉZUS azért jön, hogy megbocsásson

mindannyiunknak, megbocsássa minden

hibánkat, bűnünket, rosszaságunkat,

közönyösségünket. Nem azért jön, hogy

ítélkezzen felettünk, sem, hogy elítéljen

minket.

34. JÉZUS azért jön,

hogy megváltoztassa önző és kemény szívünket,

megtanítson bennünket szeretni és osztozni

és egy igazságosabb, testvéribb világot építeni.

Ez az EGYHÁZ!

35. JÉZUS azért jön,

hogy az Atya örömébe vonzzon minden embert,

minden nemzetet és minden fajt,

hogy mindannyian egyek legyenek benne,

a Szeretet és Világosság Királyában.

36. JÉZUS néz engem,

és így szól hozzám:

„Tégy úgy, ahogy én.

Légy jó és bátor,

légy az én képmásom,

amint én az Atya képmása vagyok.

Ahogyan az Atya küldött engem,

én is úgy küldelek téged:

menj, hirdesd a béke örömhírét,

mondd el mindenkinek, hogy Isten a Szeretet.

Szabadítsd fel a megkeményedett szíveket,

bocsáss meg, ahogy én is megbocsátok,

szeress, ahogy én szeretek,

harcolj a rossz ellen,

amint én is harcolok ellene.

37. A püspök JÉZUS nevében bérmál meg

minket,

ő az egyházmegye atyja.

Küld minket, hogy hirdessük az örömhírt,

hogy szolgáljuk JÉZUST és testvéreinket,

főleg a legszegényebbeket.

A bérmálás szentsége által új erőt kapunk

a Szentlélektől, hogy tanúságot tegyünk

JÉZUSRÓL.

Az új papokat is a püspök szenteli föl.

Jézus közli velem életének alaptörvényét:

a boldogságokat

38. „Élj szegényen és egyszerűen,

ne akarj gazdag lenni.

Helyezd belém biztonságodat,

én vagyok a gazdagságod

és a békéd.

Akkor boldog leszel, és Atyám megáld

téged.”

39. „Légy szelíd és alázatos szívű,

még azokkal is, akik idegesítenek,

akik rosszak hozzád.

Akkor boldog leszel, és Atyám megáld

téged.”

40. „Ne nyugtalankodj, ha szenvedsz,

ha sírsz,

én megvigasztallak,

letörlöm minden könnyedet.

Akkor boldog leszel, és Atyám megáld

téged.”

41. „Éhezd és szomjazd az Atya országát,

hogy legyen meg az akarata

miképpen mennyben, azonképpen itt a

földön is.

Imádkozzál, küzdj, ott ahol vagy,

egy testvéribb világért,

amelyben megbecsülik a szegényeket.

Légy bátor, gondolj azokra, akik

Szenvednek, és távol vannak mindazoktól,

akik a rossz ellen küzdenek.

Imádkozz értük, élj értük.

Akkor boldog leszel, és Atyám megáld

téged.”

42. „Légy jó azokhoz, akik magányosak és

kivetettek,

akik szomorúak és nyomorognak,

légy jó a legszegényebbekhez, a

nincstelenekhez,

oszd meg velük életedet.

Rejtve a szívükben vagyok.

Mindent, amit nekik teszel, nekem teszed.

Így aztán ők is segítenek neked,

és kőszívedet szerető szívvé változtatják át.

Akkor boldog leszel, és Atyám megáld

téged.”

43. „Szíved legyen tiszta és őszinte,

áttetsző, mint a forrás vize.

Akkor boldog leszel, és Atyám megáld

téged.”

44. „A békén munkálkodj mindig, mindenütt.

Akkor boldog leszel, és Atyám megáld

téged.”

45. „Ha jó vagy,

ha szeretsz engem és törekszel megtenni,

amit mondok, az emberek majd

kigúnyolnak,

félreállítanak,

üldöznek,

de ne nyugtalankodj,

ne félj,

Én veled vagyok.

Akkor boldog leszel, és Atyám megáld

téged.” (vö. Mt 5)

46. Azt mondom JÉZUSNAK:

„De hát olyan nehéz szeretni,

oly nehéz adni,

nehéz mindig megbocsátani,

úgy élni, ahogyan Te mondod.

Megpróbálom, de nem sikerül.

Gyakran elbukom,

oly hamar elvesztem a bizalmam,

és erőtlen leszek.”

47. JÉZUS rám mosolyog:

„Egymagadnak mindez lehetetlen,

de semmi sem lehetetlen Istennek.

Segítek és megbocsátok neked.

Megbocsátok a papjaim által

a kiengesztelődés szentségében.

Így mindig barátom maradsz.”

48. „De főképpen edd a Testemet

és idd a Véremet,

s akkor én benned élek

és te énbennem.

Új erőt adok így neked,

hogy megküzdjél a benned

és a világban lakó rosszal.”

49. „Nélkülem semmit sem tudsz tenni.

Velem együtt bő termést hozol.

De légy türelmes,

maradj meg szeretetemben.” (vö. Jn 15)

50. „Ha követni akarsz,

szenvedni fogsz.

De ne félj! Én veled vagyok!”

51. „Ha meghalsz, mindörökre bevezetlek

Atyám országába,

Anyámmal, Máriával és

Atyám valamennyi gyermekével együtt.

Együtt fogunk élni,

együtt ünnepelünk,

együtt zengjük Atyám dicséretét,

szívünk tele lesz örömmel.”

52. „De itt a földön virrasztani és imádkozni

kell,

mert a Sátán, a Gonosz megkísérli,

hogy elbátortalanítson és elfordítson

tőlem.

De én ott vagyok, hogy megvédjelek.

Maradj velem!”

53. „Rejtőzz el Atyám szívébe,

mert Ő szeret téged

és őrködik feletted.

Bízhatsz Benne, mert

Ő a mindenható szeretet

és gyöngédség.

Ő mindent tud.

Még egyetlen hajszálad sem

hullhat le

az Ő tudta nélkül.”

54. JÉZUS mondja nekem:

„Az Atya országa olyan,

mint a szántóföldbe elrejtett kincs.

Megéri, hogy odaadjuk érte

mindenünket, hogy a miénk lehessen.” (vö. Mt 13,44)

55. „Az Atya országa olyan,

mint a legkisebb vetőmag:

lassan növekedik szívünkben, és nagy

fa lesz belőle, ahol az ég minden

madara fészket talál magának.” (vö. Mt 13,31)

56. „Olyan az Atya országa, mint egy

lakodalom, ahová minden szegényt

meghívtak ünnepelni!” (vö. Lk 14,15)

Jézus megmagyarázza nekem a keletkezését és történetét (Ter 1)

57. „Atyám és én hoztunk létre mindent:

a világosságot és a napot;

a növényeket, a leveleket és a

virágokat;

a halakat, a madarakat, az állatokat.”

58. „Végül megalkottuk a legcsodálatosabb

teremtményt:

a férfit és a nőt.

Értük van a világmindenség

az az ő otthonuk, az ő kertjük.”

59. Az első emberpár Ádám és Éva:

megkísérti őket az ördög,

nem engedelmeskednek Istennek,

„nemet” mondanak Neki,

elfordulnak szeretetétől

és ezután egyedül csak

az élet élvezetét keresik,

csak önmagukra gondolnak,

nem akarnak szolgálni többé. (vö. Ter 3)

60. Minthogy Ádám és Éva elfordultak

Atyjuktól, az Istentől, és csak önmagukra

gondoltak, harcolni kezdtek egymással

és gyermekeik ugyanígy tettek.

Így aztán a föld minden férfia és nője

harcba száll egymással,

mindegyik a maga érdekét keresi.

Nincs többé szeretet, sem osztozás a

földön, hanem mindenütt csak háború,

nyomor és gyűlölet.

61. De az Atya hű marad szeretetében.

Még szebb terve van a föld férfiai és

asszonyai számára,

mert szereti őket, és azt akarja,

hogy boldogok legyenek.

Elküldi a Megváltót, szeretett Fiát,

hogy megszabadítsa őket

és életet adjon nekik.

Előkészíti tehát eljövetelét.

62. Isten kiválasztja Noét,

meghagyja neki, hogy építsen bárkát

maga és családja számára, valamint

a hím és nőstény állatoknak.

Isten esőt küld a földre,

ami csak esik, esik, esik...

amíg valóságos vízözönné válik,

elárasztva az egész földet.

Egyedül Noé és családja menekül meg,

valamint a bárkában lévő állatok.

Isten ekkor szövetséget köt Noéval,

gyermekeivel,

és azok gyermekeivel – minden

emberrel a földön –,

hogy nem küld többé

minden élőt elpusztító

özönvizet a földre. (vö. Ter 6)

63. Az emberek azonban újra elfordultak

Istentől.

Mindenfelé háború, nyomor,

gyűlölködés uralkodik.

Ekkor Isten kiválaszt egy jó és igaz férfit,

Ábrahámot,

vele együtt feleségét, gyermekeit

és azok gyermekeit.

Népet hoz létre, a zsidó népet.

Isten szövetséget köt velük. (vö. Ter 15)

64. Ez a zsidó nép szenved,

Rabszolgasorsba kerül, elnyomják,

megalázzák.

Ekkor Istenhez kiált,

emlékeztetve őt szövetségére.

Isten meghallja ennek az elnyomott népnek

jaj-kiáltását.

Kiválasztja Mózest.

Elküldi, hogy kiszabadítsa a népet, az

Ő népét, (vö. Kiv 32)

65. Végül sok-sok év után

az Atya kiválaszt egy fiatal zsidó lányt,

MÁRIÁT, hogy

szeretett Fiának édesanyja legyen.

Még születése előtt felkészíti erre a

hivatásra azzal, hogy szerető szívűvé,

kegyelemmel teljessé és egészen

tisztává teszi.

Ő a SZEPLŐTELEN.

66. Mária jegyese lesz egy igen jó férfinak,

Józsefnek, aki mindig engedelmeskedik

Istennek.

67. Az Atya hírnököt küld Máriához,

Gábor angyalt,

aki Isten üzenetét hozza neki:

„Üdvözlégy, kegyelemmel teljes,

az Úr veled van.”

Azt kéri Máriától, hogy Isten Fiának

anyja legyen.

Mária így válaszol: „Igen.

„Az Úr szolgáló leánya vagyok,

történjék velem szavaid szerint.”

Az Atya Szentlelkét küldi Máriának,

Mária gyermeket fogan: ő JÉZUS.

A szent Szűz Isten anyja lesz. (vö. Lk 1,23–38)

68. Amikor Mária szíve alatt hordja JÉZUST,

felkeresi idős unokanővérét, Erzsébetet.

Erzsébet is gyermeket vár.

Mária azért megy, hogy segítsen és

szolgáljon neki. (vö. Lk 1,39–56)

69. Betlehemben, egy nagyon szegény

barlangban

Mária világra hozza JÉZUST.

József is ott van velük.

Ez a Karácsony.

Pásztorok jönnek, hogy imádják az

Isten Fiát,

aki kisgyermekké lett. (vö. Lk 2,1–20)

70. Királyok jönnek messze földről,

hogy ők is imádják a Gyermeket,

és ajándékot hozzanak Neki.

JÉZUS Izrael Királya,

a világmindenség Királya, (vö. Mt 2)

71. JÉZUS családban él Názáretben,

Máriával és Józseffel.

Dolgozik, és úgy él, mint minden ember.

Ott marad a családban harminc évig.

72. Majd a harminc esztendő után

Jézus otthagyja munkáját,

elhagyja otthonát és faluját,

hogy minden népnek

hirdesse üzenetét:

a békét és a szeretetet.

Az ÖRÖMHÍRT!

És csodákat tesz. (vö. Jn 2,1–12)

73. JÉZUS tanítványokat gyűjt,

és tizenkét apostolt hív meg.

Azt kéri tőlük, hogy hagyjanak el

mindent, kövessék Őt.

Azért választja ki őket,

hogy folytassák művét,

hogy hozzá hasonlóan prédikáljanak,

hogy olyan jók legyenek, mint Ő,

hogy gyógyítsanak, akárcsak Ő.

A tizenkét apostol között ott van

Péter.

JÉZUS arra választja ki,

hogy ő legyen a szikla,

amelyre Egyháza épül,

hogy ö legyen az első az

apostolok között,

az első Pápa.

És ott van János,

akit Jézus különleges szeretettel

szeret. (vö. Mt 4,18–22)

74. Ma a pápa olyan, mint Péter.

Ő JÉZUS barátja,

első a püspökök között:

a pásztorok pásztora.

Megerősíti a többi püspököt,

az egész Egyházat

emlékezteti Jézus szavaira.

75. JÉZUS tanítványai között ott van Mária,

Jézus édesanyja.

Ő a legfigyelmesebb, a leghallgatagabb,

szeretettel és örömmel fogadja be

Jézus szavait,

és rejtve őrzi szívében.

Szereti és imádja Jézust.

76. Ott van Mária és Márta, Lázár nővérei.

JÉZUS nagyon szereti őket, gyakran

ellátogat Betániába

és megpihen otthonukban. (vö. Lk 10,38)

77. Él ott egy bűnös életű asszony is.

JÉZUS szelíden rátekint és így szól hozzá:

„Én nem ítéllek el, menj és többé ne

vétkezzél!”

Az asszony nem vétkezik többé, mert

találkozott JÉZUSSAL,

és tudja, hogy végtelenül

szereti őt. (vö. Jn 8)

78. De egyesek nem akarják JÉZUST.

Félnek üzenetétől,

pénzükhöz és hatalmukhoz kötődnek,

nem akarják meghallgatni

és befogadni tanítását.

Bezárják szívüket,

irigyek és csapdát állítanak Jézusnak.

79. Húsvét előtti csütörtökön

JÉZUS összehívja apostolait,

hogy velük egyen.

Tudja, hogy ez az utolsó vacsorája

tanítványaival.

Étkezés előtt megmosta lábukat,

szolgájukká lesz, és így mondja nekik:

„Ugyanezt tegyétek ti is egymással!”

„Akkor boldog leszel, és Atyám megáld

téged.”

80. Étkezés közben JÉZUS a kenyér

színe alatt

Testét adja ételül, és a bor színe alatt

Vérét adja italul az apostoloknak.

Halálának és életáldozatának jelképe ez.

Ez az első szentmise, az Eucharisztia,

Ezt mondja az apostoloknak:

„Tegyétek ezt az én emlékezetemre!”

Azután így szól hozzájuk JÉZUS:

„Szeressétek egymást, mint ahogyan én

szeretlek titeket!

Új parancs ez. Hamarosan elhagylak

benneteket, de ne szomorkodjatok.

Kérni fogom az Atyát, és ő elküldi nektek

a Vigasztalót, a Szentlelket.

Üldözni fognak titeket, de én mindig

veletek leszek. (vö. Mt 26, Jn 14,15–16)

81. Ezután JÉZUS az Olajfák hegyére megy,

és ott szorongva gyötrődik.

„Halálosan szomorú az én lelkem” –

mondja tanítványainak.

Így imádkozik:

„Atyám, ne az én akaratom legyen meg,

hanem a Tied.” (vö. Lk 22,42)

82. Ellenségei meg akarják ölni JÉZUST,

Júdást használják fel, a tizenkét apostol

egyikét.

Ő katonákkal jön, hogy elfogassa

és börtönbe vettesse JÉZUST.

Júdás álnok csókkal ad jelet.

83. Pétert, az apostolok fejét félelem fogja el,

és hangoztatja, hogy nem ismeri JÉZUST,

mondván:

„Nem ismerem ezt az embert!”

És megszólal a kakas...

Távolról szeretettel nézi őt JÉZUS.

Péter ekkor keservesen sírva fakad.

Jézus megbocsát neki. (vö. Lk 22,61)

84. JÉZUST börtönbe vetik,

elítélik,

kereszthalálra adják,

megostorozzák,

tövissel megkoronázzák,

sokat szenved, (vö. Jn 19)

85. JÉZUS vállán viszi keresztjét

egészen a Kálvária hegyéig.

Cirenei Simon segít neki.

JÉZUS többször elesik, rettenetesen

szenved, (vö. Lk 23,26)

86. A katonák keresztre feszítik JÉZUST,

Ő olyan, mint egy megsebzett, ártatlan

bárány, áldozat a mi megváltásunkért és

gyógyulásunkért.

A keresztről

Jézus Jánosra bízza Máriát:

„Íme, Ő a te anyád.”

Ettől az órától fogva János házába fogadja

Máriát, és úgy szereti, ahogyan JÉZUS

szerette, (vö. Jn 19)

87. JÉZUS felkiált: „Szomjazom!”

Azután kileheli lelkét,

meghal.

Egyik katona lándzsával átszúrja

a Szívét, amelyből vér és víz

folyik ki. (vö. Jn 19)

88. JÉZUS testét leveszik a keresztről.

Átadják édesanyjának, Máriának,

aki szeretettel veszi karjaiba.

89. Azután Testét egy nagy kővel lezárt sírba teszik.

90. Húsvét éjszakáján

JÉZUS FELTÁMAD! ÉL!

Most és mindörökké él, ALLELUJA!

91. Mária Magdolna reggel korán a sírhoz

megy és sír.

JÉZUS megjelenik neki, de ő nem ismeri fel,

kertésznek gondolja, csak amikor nevén

szólítja: „Mária!”

akkor ismer rá.

„Rabboni!” – kiáltja – „Mester!”

és a lábához borul. (vö. Jn 20,12–18)

92. Valamivel később JÉZUS megjelenik az

apostoloknak a Tiberiás tavánál.

Velük eszik.

Majd így szól Péterhez:

„Péter, szeretsz engem?”

„Igen, feleli Péter, jól tudod, hogy

szeretlek!”

Ekkor JÉZUS így szól:

„Legeltesd juhaimat!”

JÉZUS megerősíti Pétert,

mint az Egyház pásztorát,

mint az első pápát. (vö. Jn 21)

93. A mennybemenetel napján JÉZUS azt mondja az apostoloknak

és a tanítványoknak,

hogy imádkozva várakozzanak,

majd elküldi nekik a Szentlelket.

Ezután elhagyja őket, és felmegy az

Atyához. (ApCsel 1)

94. Pünkösd vasárnapján

– tíz nappal JÉZUS távozása után –

Mária és az apostolok együtt

imádkoznak

és JÉZUS ígéretét várják.

Hirtelen mintha erős szélvihar

zaját hallanák,

majd tűznyelveket látnak

megjelenni,

amelyek szétoszlanak és

leereszkednek mindegyikükre.

Valamennyiüket eltölti a Szentlélek.

Új erő ébred bennük!

Különböző nyelveken kezdik hirdetni:

„Jézus az Isten Fia, a világ Megváltója.”

JÉZUS Egyháza megszületett és működni

kezdett. (vö. ApCsel 2)

95. Az apostolok ezzel az új tűzzel eltelve

szerte a világon mindenütt

hirdetik JÉZUST és az

Ő örömhírét.

Megkeresztelik mindazokat, akik

hisznek JÉZUSBAN:

„Az Atya, a Fiú és a Szentlélek

nevében.”

Isten családja, az Egyház, egyre

növekszik.

96. Mária János házában él.

János az ő papja, egészen haláláig.

Azután megdicsőült testtel,

JÉZUS felveszi őt mennybe.

Ez Mária mennybevétele!

Az idők végén nekünk is megdicsőült

testünk lesz.

Jézus és Mária megdicsőült testben várnak

minket Országukban.

97. Az apostolok JÉZUSÉRT haltak meg.

Ők vértanúk.

Utódaik a püspökök.

Tovább hirdetik JÉZUST

és az Ő örömhírét

szerte a világon,

minden időkön át.

Akárcsak az apostolok, ők is alapítanak

keresztény közösségeket,

és megerősítik azokat.

Ezeket a közösségeket családok alkotják,

anyukák, apukák, gyermekeikkel együtt.

Vannak köztük olyan férfiak és nők,

akik nem élnek házasságban:

olyanok, akik egészen

JÉZUSNAK szentelték magukat.

98. A gyengék, a betegek, a szegények,

az öregek és mindazok,

akik szenvednek és védtelennek érzik

magukat,

a keresztény közösségek középpontjában

vannak,

JÉZUS Egyházának szívében lakoznak.

JÉZUS különösképpen szereti őket:

a gyengéket,

a kicsinyeket választja ki,

hogy megszégyenítse az erőseket.

Imájuk megérinti az Atya szívét.

99. Egyházának történetében

JÉZUS arra hívja az embereket, téged is és

engem is,

hogy szentek legyünk,

hogy a Szentlélekből éljünk.

A szentek JÉZUS barátai, a szegények

barátai és a mi példaképeink.

JÉZUSRÓL beszélnek,

JÉZUSHOZ beszélnek,

a szegényekhez beszélnek.

Barátaink

várnak ránk a mennyben.

100. JÉZUS örökké él az Egyház szívében.

Velünk és bennünk lakik.

Vele kölcsönösen szeretjük egymást,

közösséget alkotunk,

megtanulunk megbocsátani, ünnepelni,

befogadni a szegényeket,

dolgozni egy testvéribb világért

és életünket adni testvéreinkért.

JÉZUS képmása, keze, szíve vagyunk.

101. Közösségeinkben

sokat fogunk imádkozni

és JÉZUSSAL egyesülve

felajánljuk nehézségeinket,

szenvedéseinket az Atyának azért,

hogy a földön minden ember

üdvözüljön.

102. És mi mindnyájan

az egész Egyházzal,

mindazokkal, akik szenvednek és

sírnak,

Máriával, az Egyház édesanyjával,

a világ minden emberének Anyjával

várjuk JÉZUS dicsőséges eljövetelét,

és így fohászkodunk:

JÖJJ, URAM JÉZUS! JÖJJ EL! (vö. Jel 22)

103. „Áldott légy, Atyám,

mennynek és földnek Ura,

mert elrejtetted ezeket

a bölcsek és okosak elől

és kinyilatkoztattad a kicsinyeknek.” (vö. Mt 11,25)

Table of Contents

Impresszum

Tartalomjegyzék

Mottó

Bevezetés

Jézus Isten családjába vezet engem

Jézus megtanít élni

Jézus, miért jöttél el ebbe a világba?

Jézus közli velem életének alaptörvényét: a boldogságokat

Jézus megmagyarázza nekem a keletkezését és történetét (Ter 1)